## El CECOPI informa del dispositiu especial de la sala de l’1·1·2 i de la Policia de la Generalitat per la festivitat de Reis

*** La secretària autonòmica de Seguretat i Emergències xifra en 57 els garatges que queden per netejar en els municipis afectats per la DANA
* Es farà un seguiment especial els pròxims dies pel vent de ponent previst davant el risc d’incendis forestals**

La secretària autonòmica de Seguretat i Emergències, Irene Rodríguez, ha informat de les principals qüestions que s’han abordat en la reunió del CECOPI, en la qual han participat el conseller d’Emergències i Interior, Juan Carlos Valderrama, i la delegada del Govern a la Comunitat Valenciana, Pilar Bernabé.

Irene Rodríguez ha explicat que, amb motiu de la celebració de la festivitat de Reis, “és de prevore que es desenrotllaran més activitat en els carrers amb les cavalcades i festes en els establiments d’oci”, per la qual cosa “s’ha establit un dispositiu especial en la sala de telefonades de l’1·1·2 i en la Policia de la Generalitat”.

D’esta manera, la secretària autonòmica de Seguretat i Emergències ha informat que “s’ha reforçat en un 11 % els torns d’operació, supervisió i coordinació en la sala d’atenció de telefonades de l’1·1·2 per a la nit de Reis, a més de desplegar-se un operatiu compost per un centenar d’agents de la Policia de la Generalitat, que donarà suport de seguretat davant qualsevol incident que puga sorgir tant en les cavalcades com en els locals d’oci nocturn”.

D’altra banda, Irene Rodríguez ha explicat respecte a les tasques que es fan en les zones afectades per la DANA que “tot el dispositiu continua activat fent els treballs habituals de neteja de llots en garatges i soterranis, buidatge de llots i estris en les campes i rentada de carrers”.

En este sentit, la portaveu del CECOPI ha afegit que “totes estes tasques s’estan desenrotllant amb absoluta normalitat i es continua fent un seguiment a través dels vols de drons per a vore com va evolucionant tot el buidatge en les campes, principalment”.

La secretària autonòmica ha explicat que “tots els dispositius de bombers, UME i les empreses contractades per la Diputació de València i alguns ajuntaments estan centrats en estos treballs” i, al respecte, ha assenyalat que “queden pendents de netejar 57 garatges, que són els que estan presentant més dificultat pel fet que es requerix una maquinària més especialitzada en l’extracció de llots, ja que tenen dos o més plantes i/o inclouen elevadors, per exemple”.

La portaveu del CECOPI també ha fet al·lusió a la previsió meteorològica per als pròxims dies de vents de ponent i que “ens posa en alerta per a fer un seguiment per si adquirixen rellevància davant del risc d’incendis forestals”. Ha recordat que està a la disposició dels ciutadans “el telèfon d’emergències 1·1·2 perquè es puga reaccionar al més prompte possible i es mobilitzen els equips d’intervenció ràpidament”.

Finalment, Irene Rodríguez ha desitjat en nom del CECOPI una ràpida recuperació als dos bombers ferits lleus en l’incident d’ahir a la vesprada en el port de Gandia, a on es va incendiar un contenidor transformador de plaques fotovoltaiques. “Els efectius d’extinció -ha explicat-, han treballat durant tota la nit i l’incendi ha sigut extingit, encara que durant el dia de hui es faran tasques de seguiment”.

Fecha: 05/01/2025